Uunipeltiruoka on helppoa ja maukas
16.04.2020 klo 17:53 (muokattu 28.07.2020 klo 17:40 )
Kokki ja ruoka-alan monitaituri Teresa Välimäki tunnustaa suoraan, että ruuan tekeminen kotona kyllästyttää.
– En jaksa käristää ja minua ärsyttää lieden peseminen. Teen todella paljon ruokaa uunissa, Välimäki kertoo.
Välimäen nerokas ratkaisu onkin uunipeltiruoka. Kaikki raaka-aineet samalle pellille ja uuniin noin 20 minuutiksi.
Välimäki muistuttaa, että monesta kasviksesta tulee todella hyvä, kun sen paahtaa uunissa jopa vähän överiksi. Parsakaali on yksi Välimäen suosikeista. Hän pesee, kuivaa ja lohkoo parsakaalin varsineen päivineen. Ei tule hävikkiä ja hyvää on.
Välimäen uunissa paistuu usein peltiruokaa, kuten esimerkiksi tämä pekonilla maustettu.
– Meillä ei ollut kaapissa muuta lihaa tai kalaa, mutta pekonia löysin. Taittelin ne ympyröiksi ja rikoin keskelle kananmunat. Lisäksi viipaloin parsakaalia ja murustin fetajuustoa. Rakastan paahtunutta fetaa.
Samalla idealla Välimäki saattaa tehdä myös lohimedaljongit. Ne saavat seurakseen pellille perunaa ja terttukirsikkatomaatteja. Perunat pitää kuitenkin laittaa ensin noin 15 minuutiksi kypsymään uuniin yksikseen ja sen jälkeen muut loput raaka-aineet.
Välimäki saattaa pyöritellä parsakaaleja suolalla, pippurilla ja sitruunankuorella maustetussa oliiviöljyssä.
– Voin syödä tätä useana päivänä viikossa. Resepti ei todellakaan ole vaikea. Lopuksi revin lautaselle tuoretta salaattia tai rucolaa ja nostan kypsän ruuan sen päälle.
Teresan peltiruoka
1. Laita pellille parsakaalia lohkoina sekä muutama naattiporkkana. Lisää paketti pekonia ja riko väleihin muutama kananmuna.
2. Loikota parsakaalille ja porkkanoille vähän oliiviöljyä ja mausta koko pelti suolalla, mustapippurilla ja jollain kuivatulla yrtillä. Murenna sitten kasvisten päälle fetajuustoa.
3. Paista uunissa 220-asteessa 15-20 minuuttia.
Juttu julkaistu ensimmäisen kerran huhtikuussa 2020.
3 täydellistä kastiketta parsalle - paista rapeaksi ja dippaa!Uusi luottoresepti! Hunajaista broileria ja vihanneksia yhdellä pellillä